O‘zbekiston va Qatar (2:0) terma jamoalari o‘rtasidagi o‘rtoqlik o‘yini yakuniga ko‘ra, «Tribuna» saytining telegramdagi kanalida o‘tkazilgan so‘rovnoma yakunlandi. Muxlislar o‘yinning eng yaxshi futbolchisini aniqlash maqsadida, Odil Ahmedov, Javohir Sidiqov, Marat Bikmayev, Otabek Shukurov va Ikrom Aliboyevdan birini tanlashi lozim edi. 10000ga yaqin muxlis ishtirok etgan so‘rovnoma natijasiga ko‘ra, o‘yinda gol urgan va golli uzatmani amalga oshirgan Odil Ahmedov 60% (6 mingga yaqin) ovoz to‘plab, 1-o‘rinni egalladi. Javohir Sidiqov 20% (2 mingga yaqin) ovoz bilan 2-o‘rinni, gollardan biriga mualliflik qilgan Marat Bikmayev 15% (1,5 mingga yaqin) ovoz bilan 3-o‘rinni egalladi. Otabek Shukurov va Ikrom Aliboyev 3%dan ovoz to‘plashga muvaffaq bo‘lishdi.